**Kostivere aleviku üldkoosolek 06.03.2014**

Aeg: 06.03.2014

Kell: 19.00-20.05

Asukoht: Kostivere Kool

Koosoleku juhataja: Kadi Truuleht

Protokollija: Silja Tiirmann

Osalejad: 20 registreerunut, neist hääleõiguslikud 17 (osalejate nimekiri Lisa nr. 1), vallavalitsuse esindajana Andrus Umboja, avalike suhete juht Merike Metstak. Koosolekul osaleb ka Tiina Rämmeld, kes osalejate nimekirjale allkirja ei anna.

Päevakord:

1. Kokkuvõte 2013. aasta tegevustest
2. MTÜ Kostivere Küla Selts tegevusplaan 2014. aastaks
3. Alevikuvanema valimised perioodiks 2014-2017

Jooksvalt toimub osalejate kontrollimine rahvastikuregistri 05.03.2014 järgi, protseduuri viib läbi Merike Metstak. Osalejate nimekiri, vt. Protokolli LISA NR. 1

Koosoleku algus lükatakse 5 minutit edasi, et lubada võimalikel hilinejatel osa saada.

Arutati:

Kadi Truuleht tutvustatab valla esindajaid Andrus Umbojat, Merike Metsataki ning protokollijat Silja Tiirmanni.

1. **Kokkuvõte 2013. aasta tegevustest**

Eesmärgid 2013.aastaks

* Ühisürituste korraldamine ja läbiviimine
* Aleviku heakorratööde planeerimine ja teostamine
* Aleviku infoteabe korraldamine

Tegevusplaan, millele vallalt toetust 2013. aastaks taotleti:

* Külakoosolek / märts
* Talgupäev / mai
* Kostivere Mõisamängud / august
* Turvalist sügist / september
* Jõulud /detsember
* Head teod / jaanuar -veebruar
* Aleviku heakorratööde teostamine
* Majandamiskulud

2013.aastaks rahuldatud toetus:

Jõelähtme vald, tegevustoetus: 1300 eur
Jõelähtme vald, sihtfinantseering: 792 eur

Tegevustoetus laienes projektidele:
Teeme ära talgupäev

Turvalist sügist

Jõulud/advendiaeg

Head teod 2013 konkurss

Sihtfinantseeringu otstarve:
seltsi majanduskulud + TÕN /advendiaja üritus

19:11 Koosolekule saabub Tiina Rämmeld

Vald toetas tegevusplaanis rahaliselt 4 ürituse (talgupäev, turvalist sügist, advendiaeg, head teod) läbiviimist. Küla vajadustest lähtuvalt ja tänu vabatahtlikele teostati siiski kõik esialgselt planeeritud tegevused.

MTÜ Kostivere Küla Seltsi tegevuskulu 2013. aastal kokku: 1909.68 eurot

Teostatud projektid 2013

Kolmekuningapäev / jaan

Head teod 2012 / veebr

Kostivere aleviku üldkoosolek / märts

Teeme ära talgupäev / mai

Kostivere jaanituli / juun

Fakto Auto Rattasõit / aug

Turvalist sügist / sept

III Kostivere sildade jooks / sept

TÕN / okt

Advendiaja alguse tähitamine / dets

Head teod 2013 / dets 13 – veebr 14

1. **Tegevusplaan 2014. aastaks**

Kolmekuningapäev, jaanuar / tehtud

Head teod 2013, veebruar / tehtud

Alevi üldkoosolek, märts / töös

Teeme ära talgupäev, mai

Jaanituli, juuni

Mõisamängud, suvi

Turvalist sügist, september

TÕN, oktoober

Vallale esitatud tegevustoetuse taotlus summas: 9610 eur

Planeeritud heakorrateemad:

* Kooli liumägi korda
* Kostivere jalakäiate silla parandus
* Koerte mänguplats ehitada/korda
* Koolinoorte spordi- ja mänguväljak

Muud teemad:

Alevi esindatus

Infoteabe korraldamine

Seltsi jooksev haldus/raamatupidamine

Koosolek jätkub alevikuvanema tänusõnadega aktiivgrupi suunas. Kõik mainitud meeskonnaliikmed saavad isikliku kujundusega meene “Meeskonnas peitub jõud”. Aktiivgrupi suurus on 3 aastaga märkimisvääselt vähenenud- alutati märkimisväärselt suurema meeskonnaga – erinevatel põhjustel on alles jäänud ja aktiivgrupis tegutsemas/tänatud saavad: Jarmo Idavain, Janno Idavain, Tõnu Tuisk, Tanel Rahuküla, Silja Tiirmann, Meelis Raudsepp (puudub koosolekult), Kersti Laanejõe ning Marko Raudlam (meene üle andmine toimub koosoleku väliselt). Alevikuvanem tänab ka Kostivere Küla Seltsi suurtoetajat ja koostööpartnerit Jõelähtme valda - tänumeene võtab vastu Andrus Umboja.

Kostivere aleviku nimel tänavad alevikuvanemat Silja Tiirmann ja Jarmo Idavain. Kadile antakse üle tänusõnad, lilled ja sümboolne meene võtmehoidja näol.

Valla nimel võtavad sõna Merike Metstak ja Andrus Umboja. Vallavanem viitab oma kõnes, et alati loevad inimesed. Kui ei ole eestvedajaid, siis pole ka tegusid. Kadi on kindlasti oma tegevusega Jõelähtme vallas suure töö ära teinud ning eeskujuks kõigile teistele. Üle antakse lilled ja tänukiri.

Kostivere Kultuurimõisa ja Kostivere Noortekeskuse nimel võtavad sõna Irina Pärila ja Anneli Birkholtz. Irina meenutab oma esmakohtumist Kostivere aleviku aktiivgrupiga 2012. aastal, kus raamatukogu laua ümber oli nii palju inimesi, et kõik laua tagust kohta ei saanud. Ka tema nendib, et aastate jooksul on see seltskond märkimisväärselt kahanenud. Kadi töö on märkimisväärne, Kadi võtab alevikku kui oma pereliiget ning inimene, kes võtab oma õlgadele alevikuvanema kohustused ei saa teha mööndusi selles osas. Üle antakse lilled. Lisaks saab tänatud Silja Tiirmann- inimene, kes on Kadi kõrval aastate jooksul olnud. Pärila sõnavõtt lõppeb tähelepanekuga, et see inimene, kes saab uueks alevikuvanemaks, peab kõrgelt hindama pereväärtuseid.

19.30 Koosolekule saabub Kersti Laanejõe kes kommenteerib: „Kui Kersti koosolekule jõudis olid teised juba ära läinud.“

1. **Alevikuvanema valimised perioodiks 2014-2017**

Valimisi viib läbi Merike Metstak. 5. märtsi rahvastikuregistri andmetel elab Kostivere alevikus 762 inimest. Käesoleval koosolekul osaleb 20, kellest 17 on hääleõiguslikud ja kes võivad osaleda alevikuvanema valimistel ning saada ka uueks alevikuvanemaks.

Merike Metstak palub esitada alevikuvanema kandidaadid. Kandidaatidena esitatakse:

1. Jarmo Idavain
2. Irina Pärila (ei kvalifitseeru kuna ei ole Kostivere elanik)
3. Kadi Truuleht
4. Kersti Laanejõe
5. Kaili Raamat
6. Marko Raudlam (ei kvalifitseeru kuna ei ole Kostivere elanik)

Kuna rohkem nimesid ei esitata, suletakse nimekiri ning küsitakse esitatud kandidaatidelt nõusolekut alevikuvanemaks kandideerimisel. Kõik kandidaadid tagandavad ennast.

Koosolekul tekib küsimus, kuidas jätkame - kas kordame kandidaatide esitamist või lükkame valmised edasi näiteks kuuks ajaks.

Kadi Truuleht selgitab, et ta on veendunud, et alevikul siiski peab olema alevikuvanem, keegi peab alevikku juhtima. Ühtlasi põhjendab ta, miks ta ei jätka. Nimelt ei ole Kostivere alevikuvanema koht auamet, kus midagi tegema ei pea. Selle 3 aasta jooksul on alevikuvanem Kadi puhanud 2 nädalat, usaldades aleviku juhtimise Jarmo Idavainu ja Silja Tiirmanni hoolde. Antud ametikoht nõuab igapäevast pühendumist, info vahetamist, administreerimist, suhtlemist ja esindamist.

Kadi viitab, et aktiivgrupis on alevikuvanema kohale kandideerimiseks potensiaali nii mitmelgi inimesel. Rõhutab veelkord, et alevik ei tohiks jääda alevikuvanemata.

Osalejad pakuvad alevikuvanema kandidaatidena välja ka Silja Tiirmanni ja Kristjan Pihust- mõlemad tagandavad end koheselt.

Irina palub sõna. Ta nõustub, et Kadi on lati väga kõrgele seadnud ning tema tööd samal tasemel jätkata on päris keerukas. Õnneks on olemas meeskond ja selles ju peitubki jõud. Loomulikult on Irina ise ka nõu ja jõuga alati olemas, kui peaks vaja minema.

Ka vallavanem Andrus Umboja on seisukohal, et alevikul oleks kontaktisik, vald saab koostööd teha. Vallavanem viitab külavanema statuudile, kus on kirjas, et külavanem valitakse kolmeks aastaks. Keegi iseenesest ei keela külavanemat valida näiteks aastaks. Vallavanem palub kaaluda võimalust valida antud koosolekul külavanem lühemaks perioodiks.

Marko Raudlam palub sõna ning pakub välja, et külavanemana välja pakutud kandidaadid võiksid isekeskis 10 minutit aru pidada ning välja pakkuda omapoolne lahendus, kes võiks järgneval perioodil Kostivere alevikuvanem olla.

Üldkoosolek nõustub selle ettepanekuga ning aru lähevad pidama Kadi Truuleht, Jarmo Idavain, Kaili Raamat, Kersti Laanejõe.

Paus venib oodatust pikemaks ning peale 20-ne minutilist nõupidamist on tehtud otsus. Nõupidamise tulemusena seatakse üksmeelselt üles Kersti Laanejõe kandidatuur, eeldusega, et ametiaeg on 1 aasta.

Merike Metstak viib läbi hääletuse: kes on selle poolt, et Kersti Laanejõe on 2014-2015 perioodil Kostivere alevikuvanem? 17-st hääletusõiguslikust kodanikuks hääletas 16 inimest Kersti Laanejõe poolt. Hääletamata jättis kandidaat ise. Üksmeelse otsusena on Kostivere uus alevikuvanem Kersti Laanejõe.

Vallavanem annab üle külavanema aumärgi ja õnnitlused.

Kersti Laanejõe lubab, et annab endast kõik, et jätkata sama liini. Ta nendib, et see on väga raske, kuid ta proovib end kokku võtta ja saada hakkama.

Otsustati:

Kostivere alevikuvanem 2014-2015 on Kersti Laanejõe

Koosoleku juhataja Protokollija

Kadi Truuleht Silja Tiirmann